A Tanács határozata

(1998. július 20.)

a hálózati címzéshez kéthangos, sokfrekvenciás jelzést (DTMF) használó végberendezések (kivéve az indokolt esetben hangtelefont támogató végberendezéseket) nyilvános kapcsolt telefonhálózatokhoz (PSTN) történő csatlakoztatására vonatkozó közös műszaki szabályokról

(98/482/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a Bizottság javaslatára,

tekintettel a távközlő végberendezésekről és a műholdas földiállomás-berendezésekről, valamint a megfelelőségük kölcsönös elismeréséről szóló, 1998. február 12-i 98/13/EK európai parlamenti és tanácsi irányelvre [1] és különösen annak 7. cikke (2) bekezdésének második francia bekezdésére,

mivel a Bizottság elfogadta a közös műszaki szabályokat igénylő végberendezések típusazonosítására vonatkozó intézkedést, és ehhez kapcsolódóan megállapította a szabályozás hatályát;

mivel célszerű a megfelelő harmonizált szabványokat, illetve részszabványokat is elfogadni, amelyek a közös műszaki szabályokba belefoglalandó alapvető követelmények teljesítésére vonatkoznak;

mivel a nemzeti nyilvános telefonhálózatok műszaki fejlesztése a 20. század során folyamatosan ment végbe, és mivel ezeket a fejlesztéseket kezdetben egymástól függetlenül végezték, ezért a hálózatok között továbbra is komoly műszaki eltérések állnak fenn;

mivel a nyilvános kapcsolt telefonhálózatok (PSTN-ek) között műszaki eltérések vannak, és mivel a legjelentősebb eltéréseket az Európai Távközlési Szabványügyi Intézet (ETSI) EG 201121 kézikönyve ismerteti;

mivel ennek az útmutatónak az alkalmazása nem kötelező, és mivel hasznos információkat tartalmazhat a gyártó számára;

mivel a kijelölt szerveknek ezért biztosítaniuk kell, hogy a gyártók ismerjék az egyes hálózatok sajátos követelményeire vonatkozóan alkalmazandó útmutatót;

mivel lehetővé kell tenni, hogy egy átmeneti időszak folyamán továbbra is a nemzeti típus-jóváhagyási szabályok szerint engedélyezzék a végberendezéseket;

mivel a gyártóknak az e határozat szerint engedélyezett valamenynyi termékhez tájékoztatót kell mellékelniük; mivel a gyártóknak hálózati kompatibilitási nyilatkozatot kell tenniük; mivel a kijelölt szerveknek biztosítaniuk kell, hogy a gyártók ismerjék ezeket a kötelezettségeket; mivel a kijelölt szerveknek azonnal tájékoztatniuk kell a többi kijelölt szervet a hálózati kompatibilitási nyilatkozatokról, amint e határozat szerint történt engedélyezés;

mivel az e határozat hatálya alá tartozó, az átmeneti időszak vége előtt a hazai szabályok szerint engedélyezett berendezések továbbra is forgalmazhatók az adott nemzeti piacon és üzembe helyezhetők;

mivel a 98/13/EK irányelv 28. cikkével létrehozott, a végberendezések jóváhagyási bizottsága (ACTE-bizottság) részéről nem érkezett vélemény az e határozat tárgyát képező közös műszaki szabályokra vonatkozóan; mivel a 98/13/EK irányelv 29. cikke (3) bekezdésének megfelelően a Bizottság benyújtotta a Tanácsnak a megteendő intézkedésekre vonatkozó e javaslatát,

ELFOGADTA EZT A HATÁROZATOT:

1. cikk

(1) Ezt a határozatot olyan berendezésekre kell alkalmazni, amelyek kéthuzalos hozzáféréssel egységes végberendezésként csatlakoztathatók egy analóg PSTN-vonalba a hálózati végponton, és a 2. cikk (1) bekezdésében meghatározott harmonizált szabvány hatálya alá tartozik.

(2) Ez a határozat közös műszaki szabályokat állapít meg az (1) bekezdésben említett analóg PSTN-végberendezés csatlakozási követelményeire vonatkozóan. Ez a határozat nem terjed ki a végberendezések nyilvános távközlő hálózatokon történő, a 98/13/EK irányelv 5. cikkének g) pontjában meghatározott együttes működésével kapcsolatos követelményekre.

2. cikk

(1) A közös műszaki szabályok tartalmazzák a harmonizált szabványt, amelyet az illetékes szabványügyi szervezet a 98/13/EGK irányelv 5. cikkének d) és f) pontjában említett alapvető követelmények lehetséges mértékű megvalósítása érdekében dolgozott ki. Az e szabványra történő hivatkozás a mellékletben szerepel.

(2) Az e határozat hatálya alá tartozó végberendezések megfelelnek az (1) bekezdésben említett közös műszaki szabályoknak, teljesítik a 98/13/EK irányelv 5. cikkének a) és b) pontjában említett alapvető követelményeket, és teljesítik az összes egyéb vonatkozó irányelv, különösen a meghatározott feszültséghatáron belüli használatra tervezett villamossági berendezésekre vonatkozó tagállami jogszabályok összehangolásáról szóló, 1973. február 19-i 73/23/EGK tanácsi irányelv [2] és az elektromágneses összeférhetőségre vonatkozó tagállami jogszabályok közelítéséről szóló, 1989. május 3-i 89/336/EGK tanácsi irányelv [3] követelményeit.

3. cikk

(1) A 98/13/EK irányelv 10. cikkében említett eljárások végrehajtására kijelölt, bejelentett szervek az e határozat 1. cikke (1) bekezdésének hatálya alá tartozó végberendezések tekintetében az e határozat 2. cikkének (1) bekezdésében említett harmonizált szabvány alkalmazandó részeit alkalmazzák, vagy biztosítják azok alkalmazását.

(2) A kijelölt szervek biztosítják, hogy

a) a gyártók vagy minden más, engedélyezést kérő személy ismerje az EG 201121 ETSI kézikönyvben foglalt magyarázó megjegyzéseket, ideértve azok valamennyi módosítását; és

b) a gyártók tudjanak arról, hogy az e határozat szerint engedélyezett valamennyi termékhez mellékelniük kell egy, a II. mellékletben jelzett formanyomtatvány szerinti tájékoztatót; és

c) a gyártók megtegyék a III. mellékletben jelzett formanyomtatvány szerinti hálózati összeférhetőségi nyilatkozatokat is.

(3) A kijelölt szervek tájékoztatják a többi kijelölt szervet a kibocsátott hálózati összeférhetőségi nyilatkozatokról, ha az engedélyt e határozat alapján adták meg.

4. cikk

(1) A 2. cikk (1) bekezdésében említett harmonizált szabvány hatálya alá tartozó berendezések az e határozat elfogadásától számított 15 hónapos időszakon belül továbbra is engedélyezhetők a nemzeti típus-jóváhagyási szabályoknak megfelelően.

(2) A nemzeti típus-jóváhagyási rendelkezések szerint engedélyezett végberendezések továbbra is forgalmazhatók a nemzeti piacon, és üzembe helyezhetők.

5. cikk

Ennek a határozatnak a tagállamok a címzettjei.

Kelt Brüsszelben, 1998. július 20-án.

a Tanács részéről

az elnök

W. Molterer

[1] HL L 74., 1998.3.12., 1. o.

[2] HL L 77., 1973.3.26., 29. o. A 93/68/EGK irányelvvel (HL L 220., 1993.8.30., 1. o.) módosított irányelv.

[3] HL L 139., 1989.5.23., 19. o. A legutóbb a 93/68/EGK irányelvvel (HL L 220., 1993.8.30., 1. o.) módosított irányelv.

--------------------------------------------------

I. MELLÉKLET

Hivatkozás a vonatkozó harmonizált szabványra

A 2. cikkben említett harmonizált szabvány a következő:

"A hálózati címzéshez kéthangos, sokfrekvenciás jelzést (DTMF) használó végberendezések (kivéve a hangtelefont támogató végberendezéseket) analóg nyilvános kapcsolt telefonhálózatokhoz (PSTN) történő csatlakoztatására vonatkozó páneurópai engedély elnyeréséhez szükséges csatlakoztatási követelmények"

.

ETSI

Európai Távközlési Szabványügyi Intézet

ETSI titkársága

TBR 21 – 1998. január

(az előszót kivéve)

TOVÁBBI INFORMÁCIÓK

Az Európai Távközlési Szabványügyi Intézet a műszaki szabványok és szabályok terén történő információszolgáltatási eljárás megállapításáról szóló, 1983. március 28-i 83/189/EGK tanácsi irányelv [1] szerint elismert szervezet.

A fent említett harmonizált szabvány a 83/189/EGK irányelv vonatkozó eljárása alapján kiadott megbízásnak megfelelően készült.

A fentiekben említett harmonizált szabvány teljes szövege az alábbi címen szerezhető be:

(Európai Távközlési Szabványügyi Intézet) European Telecommunications Standards Institute 650, route des Lucioles F-06921 Sophia Antipolis Cedex France | (Európai Közösségek Bizottsága) Commission of the European Communities DG XIII/A/2 – (BU 31, 1/7) Rue de la Loi/Wetstraat 200 B-1049 Brussels |

vagy bármely egyéb, az ETSI-szabványok rendelkezésre bocsátásáért felelős szervezetnél, amelyek listája a www.ispo.cec.be internetcímen érhető el.

[1] HL L 109., 1983.4.26., 8. o.

--------------------------------------------------

II. MELLÉKLET

A gyártók által az engedélyezett termékekhez az e határozatnak megfelelően csatolandó tájékoztató szövege

"E berendezés engedélyezése az egységes végberendezések nyilvános telefonhálózatokhoz (PSTN) történő páneurópai csatlakoztatásáról szóló 98/482/EK tanácsi irányelvnek megfelelően történt. A különböző országokban alkalmazott egyedi PSTN-ek közötti eltérések miatt azonban az engedély önmagában nem nyújt feltétel nélküli biztosítékot a PSTN valamennyi hálózati végpontján történő kifogástalan működésre vonatkozóan.

Probléma esetén elsőként forduljon a berendezés értékesítőjéhez."

Megjegyzés: A gyártónak biztosítania kell, hogy a berendezés eladóját és felhasználóját a fenti információkról világosan tájékoztassák a csomagoláson és/vagy a felhasználói kézikönyvben, vagy egyéb használati útmutatóban.

--------------------------------------------------

III. MELLÉKLET

Hálózati összeférhetőségi nyilatkozat, amelyet a gyártónak a kijelölt szerv és az eladó részére kell megtennie

Ez a nyilatkozat azokat a hálózatokat tünteti fel, amelyekkel való együttműködésre a berendezést tervezték, valamint azokat a hálózatokat, amelyekkel a berendezésnek együttműködési nehézségei lehetnek.

Hálózati összeférhetőségi nyilatkozat, amelyet a gyártónak a felhasználó részére kell megtennie

Ez a nyilatkozat azokat a hálózatokat tünteti fel, amelyekkel való együttműködésre a berendezést tervezték, valamint azokat a kijelölt hálózatokat, amelyekkel a berendezésnek együttműködési nehézségei lehetnek. A gyártónak egy nyilatkozatot is csatolnia kell, hogy világossá tegye, mely esetekben függ a hálózati összeférhetőség a fizikai és szoftverkapcsolási beállításoktól. Azt is tanácsolja a felhasználó számára, hogy forduljon az eladóhoz, amennyiben a berendezést másik hálózaton kívánja használni.

--------------------------------------------------